የታላቁ የኢትዮጵያ ህዳሴ ግድብ የሰላም ዋንጫ በማዕከላዊ እዝ ከ10 ሚሊዮን ብር በላይ ገቢ ማስገኘት ችሏል
የታላቁ የኢትዮጵያ ህዳሴ ግድብ የሰላም ዋንጫ በኢፌዴሪ መከላከያ ሰራዊት  በማዕከላዊ እዝ ከፍተኛ ገንዘብ እያስገኘ መሆኑ ታውቋል፡፡የሰላም ዋንጫው በማዕከላዊ እዝ የተለያዩ ሬጅመንቶች በመዘዋወር ላይ ሲሆን በ23ኛው አሉላ ክፍለ ጦር በነበረው ቆይታ ከቦንድ ሽያጭ ከ10 ሚሊዮን ብር በላይ ገቢ ማስገኘት ችሏል፡፡የሰላም ዋንጫው በተንቀሳቀሰባቸው ሬጅመንቶች ሁሉ በሰራዊቱ አባላት ዘንድ ከፍተኛ መነሳሳትን እንደፈጠረ የሰራዊቱ አባላት ለዋልታ ቴሌቪዥን ገልጸዋል፡፡ሰራዊቱ ለታላቁ የህዳሴ ግድብ በመደበኛው ከሚያደርገው የቦንድ ግዥና የገንዘብ ድጋፍ በተጨማሪ የዋንጫውን መምጣት  ተከትሎ ልዩ ድጋፍ በማድረግ ሃገራዊ የልማት ተሳትፏቸውን በማሳደጋቸው ደስታ እንደተሰማቸውም ጠቁመዋል፡፡የሰላም ዋጫው በ23ኛው የዓሉላ ክፍለ ጦር ያደረገውን ቆይታ አጠናቆ ወደ 30ኛው የህዳሴ ክፍለ ጦር ተዘዋውሯል፡፡ዋንጫው በማዕከላዊ እዝ በሚኖረው አጠቃላይ ቆይታ የሰራዊቱን ሞራል ከማነቃቃቱም ባሻገር ከፍተኛ ገንዘብ እንደሚያስገኝ ይጠበቃል፡፡